અમેરિકા વર્સીસ ચીનની આ ટ્રેડ વોરના મૂળમાં શું છે તે સમજવું જરૂરી છે. અમેરિકામાં લાંબા સમયથી એવો અસંતોષ વકરી રહ્યો છે કે, ચીન, ભારત, દક્ષિણ કોરિયા, જાપાન સહિતની એશિયાના દેશોની કંપનીઓ અમેરિકામાં પોતાનો માલ સસ્તા ભાવે પધરાવીને અમેરિકનોની રોજી છીનવે છે. ડૉનાલ્ડ ટ્રમ્પે આ અસંતોષનો લાભ લઈને એશિયન કંપનીઓ પર લગામ કસીને અમેરિકનોનાં આર્થિક હિતો સાચવવાનું વચન આપેલું. ટ્રમ્પ એ દિશામાં લાંબા સમયથી આગળ વધી રહ્યા છે ને સમયાંતરે એશિયન દેશોને ચીમકી આપ્યા જ કરતા હતા. ટ્રમ્પે થોડા સમય પહેલાં ચીની પ્રોડક્ટની ગેરકાયદે આયાત સામે આકરાં પગલાં ભરવાનો સંકેત આપ્યો હતો. એ પછી ટ્રમ્પે અમેરિકા-ચીનના વેપારમાં રહેલી અસમાનતા સામે પણ લાલ બત્તી ધરી હતી. અમેરિકા-ચીન વચ્ચે વરસે ૫૭૮ અબજ ડૉલરનો દ્વિપક્ષીય વેપાર ચાલે છે. આ વેપારમાં ચીન ફાયદામાં છે કેમ કે ચીન અમેરિકામાં વધુ રકમની ચીજવસ્તુઓ ઠાલવે છે. ચીન વર્ષે ૩૭૦ અબજનો માલ અમેરિકામાં ઠાલવે છે. સામે અમેરિકાનો ૨૦૮ અબજ ડૉલરનો માલ ચીનમાં જાય છે. ટ્રમ્પે અગાઉ આ તફાવત અંગે પણ ટકોર કરતાં કહ્યું હતું કે, વેપાર બંને પક્ષે સરખો હોવો જોઈએ. જો કે ચીન પોતાનો ફાયદો જોવા જ ટેવાયેલું છે તેથી તેણે આ વાત કાને ના ધરી એટલે ટ્રમ્પે તેને નાથવા હવે જંગી ટેક્સ લગાવી દીધો. તેના કારણે આ ટ્રેડ વોર શરૂ થઈ ગઈ છે.